༈ཟབ་ལམ་སྙན་བརྒྱུད་བཞུགས་སོ། ༼༡༩༨༽ན་མོ་གུ་རུ་དེ་ཝ་ཌཱཀྐི་ན་ཡེ། བླ་མ་ཡི་དམ་མཁའ་འགྲོའི་ཚོགས་ལ་འདུད། ། འཁྲུལ་སྣང་ཤར་བའི་གདམས་པའི་བརྗེད་ཐོ་ཞིག། ཕྱི་རབས་རྣམས་ལ་ཕན་བློས་བྲི་བར་བྱ། ། བཟོད་པར་གསོལ་ཞིང་བཀའ་ཡི་རྒྱ་འཁྲོལ་ཞུ། ། སྟེང་འོག་རླུང་ནི་དབུ་མའི་ཁྱིམ་དུ་གཞུག། གླིང་བཞི་རབ་བགྲད་རི་རབ་ལྟོ་བར་འགེངས། ། དེ་ནི་དབུ་མའི་རླུང་གི་ལམ་སྦྱོང་སྟེ། ། རྩ་གནས་མ་ཁྲེམས་བར་དུ་འདི་ལ་འབད། ། དངོས་གཞི་རླུང་གནད་གོང་དང་འདྲ་བ་ལ། ། གླིང་བཞི་རི་རབ་འཕར་ཞིང་བརྡེག་པ་ནི། ། འཆུན་ལྡན་རབ་ཏུ་བསྒྲིམས་པའི་ངང་ཉིད་ནས། ། གྲངས་མེད་ཅི་གནས་བར་དུ་འབད་ཅིང་བསྣུན། ། རྗེས་བར་ཉི་ཟླ་མུན་པར་མངོན་སུམ་བལྟ། ། ཕྱི་ནང་དབྱེར་མེད་དོན་དང་མི་ལྡན་བར། ། ཐ་མལ་ཡ་བྲལ་བར་དུ་མི་གཅོད་ཅིང་། ། རང་བབས་གཏད་མེད་ངང་ལ་འབད་པ་གཅེས། ། ཞེས་པ་འདི་ཡང་སྙོམ་ལས་ལྡོམ་བུ་བ། རཏྣའི་མིང་ཅན་བདག་གིས་བྲིས་པ་འདིས། ། མར་གྱུར་འགྲོ་བ་མ་ལུས་ཐམས་ཅད་ཀུན། ། ཀུན་བཟང་ཧེ་རུ་ཀ་དང་དབྱེར་མེད་ཤོག། ། ། ནམ་མཁའ་ཞལ་མཇལ་བཞུགས་སོ། ན་མོ་རཏྣ་གུ་རུ་ཛ་ཧར་པཱིར་ན་མོ། ཐབས་ཤེས་ཟུང་ནི་བརྩཻགས་པའི་གདན་སྟེངས་སུ། ། རི་རྒྱལ་ལྷུན་པོ་འགྱིང་ཞིང་རབ་ཏུ་བརྟན། ། དཔག་པསམ་ལྗོན་པའི་ཟུང་ཅན་མཁྲང་ཞིང་ལྡེམ། ། རྣམ་རྒྱལ་ཁང་བཟང་དཀར་གསལ་སྟེང་དུ་ཕྱེ། ། རླུང་ལྷ་ཕོ་མོ་ཟོམ་ཆེན་ནང་དུ་བསྙལ། ། རི་རབ་ཐེམ་སྐས་ནང་ནས་སྦར་ཞིང་སྦུད། ། དེ་ཚེ་རང་རིག་ཉི་ཟླའི་ལྷ་ཞལ་མཐོང་། ། ཞེས་པ་འདི་ནི་ནམ་མཁའ་ཞལ་མཇལ་ཏེ། གནས་ཆེན་གཏེར་སྒྲོམ་བྲག་དཀར་དབེན་གནས་སུ། བཟང་པོའི་ཚེས་ལ་རཏྣ་ལཀྵ་མིས། ། ཞར་ལ་སྨྲས་ཏེ་དུག་ལྔའི་དགྲ་ལས་རྒྱལ། ། གདོད་མའི་མགོན་མཆོག་གང་དེ་མཐོང་གྱུར་ཅིག། ། ལན་གཅིག་ཞུས་སོ། མངྒ་ལཾ། དཔལ་གྲུབ་པའི་དབང་ཕྱུག་ཆེན་པོ་ཛ་ཧར་པཱིར་ལས་བརྒྱུད་པའི་རླུང་ཁྲིད་ལས་འབྱུང་འཁྲུགས་ཀྱི་གེགས་སེལ་ནད་འཇོམས་བདུད་རྩིའི་བུམ་པ་བཞུགས་སོ། ། ན་མོ་གུ་རུ་དེ་ཝ་ཌཱཀྐི་ནི་ཡེ། བླ་མ་ཡི་དམ་མཁའ་འགྲོ་ཆོས་སྐྱོང་སྲུང་མའི་ཚོགས་དང་བཅས་པ་རྣམས་ལ་ཕྱག་འཚལ་ལོ། ། འདིར་ཟབ་ལམ་མཁའ་སྤྱོད་མྱུར་ལམ་རླུང་ལ་བརྟེན་པའི་ཉམས་ལེན། གྲུབ་པའི་དབང་ཕྱུག་ཆེན་པོ་ཛ་ཧར་པཱིར་ཞེས་ཡོངས་སུ་གྲགས་པ། དེ་ལས་བརྒྱུད་པའི་གདམས་པ་འདི་ཉིད་ཉམས་སུ་བླང་བ་ལ། གང་ཟག་འབྱུང་བའི་སྒྱུ་ལུས་བྱེར་ཟུག་མ་སྙོམས་པའི་ཁྱད་པར་ལས། གེགས་སེལ་ལུགས་ཀྱི་མན་ངག་ལ་མ་རྨོངས་པ་གལ་ཆེ་སྟེ། གཙོ་བོར་ལམ་འདི་ཉམས་སུ་བླངས་པས་མན་ངག་གི་གསང་ལ་ངེས་པ་རྙེད་པ་ན། བདག་གཞན་གྱིས་འདུ་བ་མ་སྙོམས་པར་བྱ་བའི་ཕྱིར། གེགས་གང་གིས་སེལ་ཞིང་བོགས་གང་གིས་འདོན་པར་བྱ་བ་ནི། རླུང་རིག་གིས་འདུན་པས་བསྒྱུར་ཞིང་དཔྱད་པ་ན། འཆར་བར་འགྱུར་བས་ལས་ལ་སྦྱར་བས་དོན་འགྲུབ་པར་འགྱུར་རོ། ། དེ་ལྟར་མི་ལྡན་ན་གནས་སྐབས་ཀྱི་གེགས་སེལ་ཉེ་བར་མཁོ་བ་འགའ་ཞིག་བྲི་བར་བྱ་སྟེ། དེ་ཡང་ཐོག་མར་རླུང་ཞི་དྲག་གང་བཟའ་ཡང་། གྲེ་བ་བསྐམ་པ་ལྟ་བུར་གྱུར་ནས་རླུང་སྒྲ་བཅས་དང་སྒྲ་མེད། ཕྱིར་འགྲོ་དང་ནང་འགྲོ་མ་གོ་བར་རླུང་མིད་མ་ཤེས་ན། སྣོད་ཀྱི་ནང་དུ་ཆུ་ཅུང་ཟད་ཁྱེར་ཏེ་མཆུ་ལ་སྦྱར་ཞིང་དྲངས་ཤིང་། ཆུ་དང་མཉམ་དུ་མིད་པས་ཤེས་པར་འགྱུར་ཞིང་། ཡང་རླུང་བཟས་པས་མིད་པ་ལ་ཟུག་དང་རྐེ་མཆུས་པ་ལྟ་བུས་རླུང་ཆུད་དཀའ་བ་ན། ལུས་གནད་ཙོག་པུར་བྱ། ལག་གཉིས་མགོ་བོར་སོར་མོ་བསྣོལ་ཏེ་བསྡམས། རྐེད་པ་བསྲངས་རླུང་བཟུང་ལ་གཞན་གྱིས་རྒྱབ་ནས་ཚིགས་པ་དྲུག་བདུན་གྱི་ཐོག་ཏུ་པུས་མོ་གཏད་དེ། ལག་པས་སྟོད་ནས་བསྡམས་ཏེ། ཕྱིར་ལྟག་འཐེན་དྲག་ཏུ་བྱས་ལ། རླུང་དབྱུང་དུས་ཁ་སྣ་ནས་སྒྲ་བཅས་སུ་བུས་པས་སེལ་ལོ། ། ཡང་མདུན་སྟོད་བརྒྱངས་པ་ལྟ་བུ་དང་། སྒྲོག་རུས་བྲལ་སྙམ་བྱེད་པ། མིད་པ་མཆུས་པ་ལྟ་བུ་བྱུང་བ་ན། རྒྱབ་དང་རོ་སྟོད་སྒྲོགས་ནས་གཟེར་བ་ལྟ་བུས་རླུང་ཆུད་མི་བདེ་ན། ལངས་པའི་ལག་པ་སྦར་འཛིངས་གྱིས་མགོ་ནས་བསྡམས། རླུང་བསྡམས་པའི་རྒྱབ་སོག་ཕྲག་ཏུ་རས་སམ་སྣམ་བུའམ་གང་རུང་གི་ཕོ་སྟོད་ཁུ་ཚུར་ཉིས་བསྒྲིལ་ཙམ་བཞག་ལ། གྲོགས་ཀྱིས་རྒྱབ་ནས་བསྡམས་ཏེ། འདེགས་འཇོག་ཅི་མང་དང་། ཡང་སྒྲོག་རུས་ལ་ཁུ་ཚུར་བརྡེག་ཅིང་། རྐེ་དང་གཉའ་བ་ལག་པས་བཤུད། མར་དཀར་གྱིས་བྱུག་པ་བྱ་ཞིང་། རླུང་བཅུད་པའི་རྐེ་ལ་མཆུན་བཙལ་ལོ། ། གཡས་གཡོན་དུ་བསྐོར་བ་རྣམས་བྱས་པས་རླུང་ཆུད་བདེ་བར་འགྱུར་རོ། ། དེ་ལྟར་རླུང་བཅུད་པས་མགོ་བོ་ན་ཞིང་གཟེར་ན། རླུང་བཟུང་བའི་ལག་པས་མགོ་ལ་བརྡེག་པ་མང་དུ་བྱའོ། ། ཡང་རླུང་ལུས་ཀྱི་གཞོག་གཅིག་ལ་ཆུད་ཅིང་། གཅིག་ལ་མ་ཆུད་ན་གང་མ་ཆུད་པ་ཕྱོགས་ཀྱི་སྟོད་སྨད་ཀུན་ལ་རླུང་བཅུད་ལ་འཆུན་བཙལ། རྐང་ལག་མགོ་སོགས་ལག་པས་བཤུད་པ་མང་དུ་བྱས་ལ། ཉལ་ཚེ་རླུང་མ་ཆུད་པ་ཕྱོགས་ཀྱི་གཞོགས་ས་ལ་ཕབ་སྟེ་ཉལ་བས་རླུང་ཡོ་བ་བསྲོང་པར་འགྱུར་རོ། ། ཡང་ལག་པ་སྦིད་པ་དང་། ཚིགས་ཆེན་དང་པོར་ཚིགས་ན་བ་སོགས་བྱུང་ན། རླུང་བཅུད་པའི་ན་ས་འཕུར་ཞིང་སྲོག་རྩོལ་གྱི་རླུང་ལག་པ་ལ་འཆུན་བཙལ། འཁྲིགས་མ་ན་ན་ལག་པ་པད་ཀོར་ལྟར་བྱས་ལ། ཚིགས་སུ་མར་གསར་གྱིས་བྱུག་པ་འཐེམ་པར་བྱ། ཡང་དཔུང་ཚིགས་དང་རོ་སྟོད་གཟིར་ན། ལུས་བསྲང་ལག་གཉིས་རང་བབས་སུ་པུས་སྟེང་བཞག་སྟེ། རླུང་བཅུག་ལ་དཔུང་པ་ཕྱི་ནང་བསྐོར་བ་རེ་མོས་དང་། མཉམ་དུ་བསྐོར་བའི་འཁྲུལ་འཁོར་བྱས་པས་སེལ་ལོ། ། ཡང་བར་རླུང་སྟོད་དུ་བརྒྱང་ཞིང་མགོ་བོ་ན་ཞིང་། དབུགས་སྟོད་དུ་འཚངས་ནས། རླུང་བསེང་རྣམས་ན་ཞིང་འཕྱང་བ་དང་། ཤ་ཁོལ་ཚེར་འཁྲིག་པ་སོགས་བྱུང་ནས་རླུང་རྣལ་དུ་མ་ཕེབས་ན། ས་ཁོད་སྙོམས་པའི་སྟེང་དུ་ཤིང་སྡུམ་ལག་ངར་ཙམ་ཧྲིལ་ནར་གྱི་སྟེང་དུ། རྐང་པའི་རྒྱུད་མོར་ཁུག་ཁེལ་བར་བྱེད་པའམ། ཤིང་ཕུར་ཁྲུ་གང་པ་གཉིས་ཀྱི་རྩེ་མོ་སར་བཙུག་པའི་བར་དུ་འཁྱུད་གང་ཙམ་ཡོད་པའི་ཤིང་ཕུར་གཉིས་ཀྱི་མགོ་རྐང་པའི་རྒྱུད་ཁུག་བཀལ་ཏེ། ལག་པ་མདུན་དུ་འཁར་བ་ལ་བརྟེན་ལྗིད་རྐང་པ་ལ་བཀལ་བའམ། ཡང་ན་དབྱུག་པ་ཁྲུ་གསུམ་ཙམ་ཡོད་པའི་སྣེ་མོ་བྲང་གི་ལྷེན་སྣར་བཙུགས་ཏེ། ལུས་ཀྱི་ལྗིད་བཀལ་ཞིང་རླུང་བསྡམས་ལན་ལྔའམ་གསུམ་ལ་སོགས་པ་བསྐྱར་བས་རྐང་པ་ལ་དྲོད་ཕེབས་ཤིང་། བར་རླུང་སྟོད་དུ་འཚངས་པའི་གེགས་སེལ་བར་འགྱུར་རོ། ། ཡང་ཐུར་སེལ་གྱེན་དུ་ལོག་པ་ཞེས་ཀྱང་ཟེར། ལས་རླུང་དྲག་ཏུ་གྱེན་ལ་ལོག་ནས་དབུགས་མི་ཐོན་ཞིང་། མགོ་བོ་དང་རྣ་འགྲམ་རོ་སྟོད་རླུང་གསེང་རྣམས་ན་ཞིང་མིག་གྱེན་དུ་ལྡོགདབུགས་ཕྱི་ནང་དུ་བསྐྱེལ་འདྲེན་ཁགལུས་ཀྱི་སྨད་དྲོད་འཆོར་ཞིང། སྟོད་དྲོད་ཆེ་བར་འབར། མཆན་འོག་དང་སྐྲ་མཚམས་ནས་རྔུལ་འབབ་དྲི་ཆེན་དང་དྲི་ཆུ་བསྡམས། ལྕེ་གྲོ་ཕུགས་སུ་བྲོས་པ་བྱུང་ན། མྱུར་དུ་འཆོས་དགོས་ཏེ། དེ་ལས་འགྱངས་ན་ཚེའི་དུས་བྱེད་དོ། ། དེའི་གེགས་བསལ་བ་ནི། སྐ་རགས་སམ། གྲུ་གུ་འམ། རས་ཀྱི་ཕོ་ལྡོ་ཇི་ལྟར་འཚམ་པ་ཞིག་དེའི་བྲང་ཁུགས་སུ་བཅུག་ལ་བསྡམས། རླུང་བཟུང་ནས་གྲོགས་ཀྱི་ཁུར་བའི་རྒལ་ཚིགས་དང་པོ་ནས། མཇུག་གུ་ཐུང་གི་བར་ཁུ་ཚུར་གྱིས། དང་པོ་དལ་བུ་དང་། དེ་ནས་དྲག་ཏུ་བརྡུང་ཞིང་ཕུར་བ་གྲངས་ལྔའམ། བདུན་གྱི་བར་བྱས་པས་རྣལ་དུ་ཕེབས་ཤིང་། དེ་དག་གི་བར་ཁུར་མི་དེས་ཀྱང་ལུས་སྤྲུག་ཅིང་བསིག་གོཚབས་ཆུང་ན་གོང་ལྟག་འཐེན་ཆུང་བ་དང་། དཔུང་ཕྲག་པྲག་??གཡས་གཡོན་དང་། ཡན་ལག་བཞིའི་འགུལ་མཚམས་ཀྱི་རླུང་བསེང་རྣམས་ལ་གནད་དུ་བསྣུན་ཞིང་། རྩའི་གནད་མཉེས་པས་གེགས་སེལ་བར་འགྱུར་རོ། ། ཡང་ཡན་ལག་གི་རླུང་ལོག་ན། མིག་ན་ཞིང་ཚ་བ་དང་། གངས་ཀྱིས་ཕྱེད་པ་ལྟ་བུ་དང་། མཆི་མ་འཛག་ཅིང་། གང་དང་གང་ལའང་བལྟ་བར་མི་ནུས་ཤིང་། མིག་འབྲས་ན་?ན་ལུས་གནད་བསྒུར་བ་དང་། ལྟ་ལྟངས་གཟིར་བ་ལས་བྱུང་བ་ཡིན་ཏེ། ལུས་གནད་ནི་རྒྱབ་ཏུ་དགྱེ་བ་ལས། ལག་པའི་ཁུར་ཤ་ཕན་ཚུན་མཉེ་ཞིང་བཤུད་པས། དྲོད་ཕེབས་པ་དང་མིག་ལ་སྦྱར་ཞིང་ཕུར་ལ། མིག་ཕུགས་ནས་ཕྱི་ངོས་སུ་ཅུང་ཟད་འཕུར་ཞིར། ལྟག་པའི་བར་སྣ་གོང་ནས་བཤད་ཅིང་འཕུར་རོ། ། ཡང་སྣ་སུབས་ཤིང་ཚ་བ་དང་སྦྲིད་པ་ཀླུབས་ན། རླུང་བཟུང་བའི་སྣ་ཁྲུང་ཀྲུམ་ཉེད་ཅིང་། མགྲིན་པ་དགྱེ་རླུང་འབུད་པ་མང་དུ་བྱའོ། ། ཡང་རླུང་བཟུང་བས་ལྕེ་བསྐྲངས་ཞིང་བསྒྱུར་མི་ཤེས་པ་ལྟ་བུ་དང་། ལྕེའུ་ཆུང་བབས་ན། ཧའི་སྒྲས་ཁ་ནས་རླུང་ཕྱིར་དབྱུང་ཞིང་ལྕེ་གྱེན་ཐུར་དུ་བསྒྲིལ། ཡང་རྣ་བ་འུར་ཞིང་ན་བ་དང་། གཏིང་ནས་གཟེར་ན་རླུང་བཅུད་ཅིང་། རྣ་བ་འཕུར་ཞིང་མར་བྱུག་བྱའོ། ། ཡང་རླུང་བཟུང་བས་སོ་ན་ཞིང་ཁྲོལ་ཏེ་མགུལ་ཞིང་འཕར་ན། མར་དཀར་བཞུ་བའི་ནང་དུ་སྲིན་བལ་ཤིང་བུའི་རྩེར་བཅིངས་པ་བཅུག་པའི་དྲོད་དང་བཅས་པ་དེ་ཉིད་སོ་མཚམས་སུ་ནམ་ནམ་བྱ་བའམ། མར་ཁུ་ཁ་ནང་དུ་བཟུང་ངོ་། ། ཡང་ཁྱབ་བྱེད་ལོག་ན་གདོང་པ་སྦོས་ཤིང་ཁ་སྣ་འཚུབ། ལུས་བྱིན་ལ་ཚ་བྲམ་དང་། གྲང་ལྷང་། ཟ་ཕྲུགས་དང་ཤ་རོ་བལ་ལྡགས། ཟུག་མེད་དུ་བསྐྲངས་པ་སོགས་འབྱུང་སྟེ། འདི་ཡི་གེགས་ཀྱང་རླུང་ལོག་ཆེན་པོའི་བཅོས་ཁ་དང་། ཉི་མ་དྲོ་བ་ལ་བྱུག་པ་འཐེམ་པར་བྱ་ཞིང་དབྱི། མི་བསྐྱོད་པའི་ཁྲུས་བྱུག་གིས་ཀྱང་སེལ་ལོ། ཁྱད་པར་ངོ་གདོང་སྦོས་པ་ལ། གན་རྐྱལ་ལུས་གནད་དང་། ཧ་འདོན་ཕུར་ཉིད་ཀྱིས་སེལ་ལོ། ། ཡང་དེས་ཀྱང་མ་སོལ་ན་བྱ་རོག་གཡམ་པ་མེ་ལ་ཚོས་པར་བསྲེགས་ཏེ། ཞིབ་ཏུ་གཏགས་ལ་མར་ནག་རྙིང་པ་ལ་བཏབ་བྱུགས་པས་སེལ་ལོ། ། ཡང་རླུང་གིས་ཡ་མ་སྤར་ཏེ། རྩ་རྒྱུད་དང་མགོ་གཞོགས་ཁྱད་ཡོད་པར་ན་བ་དང་། སོ་དང་འགྲམ་པ་ན་བ་ན། རླུང་བསྡམས་པས་འཇིང་ལྟག་ལ་བཤུད་ཅིང་འཕུར། མར་དཀར་བྱུག་པས་སེལ་ལོ། ། ཡང་ལུས་སྟོད་སྨད་གང་དུའང་གཟེར་ཟུག་ལྷང་ལྷང་ན་ན་?གང་བྱུང་དུ་ལུས་བསྲང་ཞིང་རླུང་བཟུང་བའི་གང་ན་སར་རླུང་བཅུད་ཅིང་། དྲག་ཏུ་ཕུལ་ལ། ལག་གིས་ཕུར་ཞིང་བཤུད་དོ། ། ཡང་རླུང་བཟུང་བས། བད་འཁྲིས་ཀྱི་ནད་སློངས་ནས། ཕོ་བའི་སྟོད་སྨད་དུ་ན་ཟུག་ཆེ་བ་ལ། རླུང་གི་མ་འཆུན་ཞིང་། བཤལ་བསྐྱུག་དཀའ་ན། འཕྲུལ་སྦྱོངས་སྨན་ནི། ཆུ་རྩ་དྲག་སྣུམ་མེད་པ་དང་། བྱང་བུལ་ཐར་ནུ་རྣམས་ཆ་མཉམ་ལ། ཐུར་མགོ་གང་ཙམ་ཆུ་བསྐོལ་གྱི་ལྕགས་ཀྱིས་འཕུལ་ལ་བཏང་། དེ་རྗེས་རླུང་ཞི་དྲག་གང་རུང་གྲངས་མང་བར་བཅུགགོས་ཀྱིས་འབྱིབས་པས་སྦྱོངས་འབྱུང་སྟེ། ཆུ་བསྐོལ་འཐུང་ཅི་ཐུབ་ཡང་ཡང་བཏང་ལ། རླུང་མནན་པས། ནད་གང་ཡང་བཤང་སྒོ་ལས་འཐོན་ཞིང་། མཐར་ཆུ་མདོག་མ་ཐོན་བར་བཤལ་འབྱུང་ངོ་། ། མེ་དྲོད་གསོ་བ་ལ། སེ་འབྲུ། སུག་སྨེལ། ཤིང་ཚ་པི་པི་ལིང་བཞི་ཆ་མཉམ་པ་ལ། རྒྱ་ཚ་ཞད་ཙམ་བཏང་བ་ཞིབ་ཏུ་བཏགས་ལ། རྣ་བྲུས་གང་གི་ཚད་ཆུ་གྲང་གིས་ཕུལ་ལ་བཏང་། ཐུན་གྲངས་ཚད་དང་སྦྱར་རོ། ། ཡང་ཆུ་བསྡམས་ཤིང་བསྲི་ན། ལྕམ་འབྲུ། སྡིག་སྲིན། དྲོད་སྨན། པི་པི་ལིང་། གཡེར་མ་གཟེ་མ་རྣམས་ཆ་མཉམ། རྒྱ་ཚ་ཞད་ཙམ་གཏང་བའི་ཐང་། དང་པོ་སླ་ཞིང་བར་དུ་གར་བ། ཐ་མར་སླ་བ་ཅི་མང་བཏང་། བལ་འདབ་གཙང་མ་ལ་སྔགས་འདི་བརྒྱ་སྟོང་བཟླས་ལ་ཆུ་སོར་སྦྱར། ཨོཾ་ཆུ་ཤད་མར་ནར་ནར་ས་ཆལ་ཆལ་ཆུ་ཐོན་ཐོན། དེས་ནད་ལས་གྲོལ་བར་འགྱུར་རོ། ། གཞན་ཡང་རླུང་གི་ནད་ཕལ་ཆེ་བ་ལ། རུས་བསར་གྱི་ཐང་སྦྱིན། འཁྲིས་པ་ལ་ཨ་རུ་ར་གསེར་མདོག་གི་ཐང་བཏང་། བད་ཀན་སྐྱ་སྨུག་གང་ལའང་། མཚལ་བུལ་ཏོག་གཅོང་ཞི། སྒ་སྐྱ་རྣམས་ཆ་མཉམ་ལ། ཞིབ་ཏུ་བཏགས་ལ་ཆུ་བསྐོལ་གྱི་ཕུལ་ཞིང་བཏང་བས། ནད་བཤལ་དུ་འབྱུང་ངོ་། ། ཤ་དུག་དང་སྦྱར་དུག་སོགས་ཀྱི་ནད་སློངས་པ་ལ། གཙོ་བོར་རླུང་ལ་འབད་ཅིང་། དྲི་ཆུ་བསྐོར་བཟློག་སྟེང་འོག་གིས་དྲངས་པས། ནད་བྱང་གསོ་བའི་སྨན་དུ་འགྱུར་རོ། ། ས་བདག་དང་ཀླུའི་ནད་འདོན་ན། ཐོག་མར་རླུང་ལ་བྱང་བར་བྱས་ལ། གཉེན་པོའི་སྨན་ནི། བསེ་ཞོ་ཞོ་གང་། ཐར་ནུ་ཞོ་ཕྱེད། སྨན་ཆེན་ཞོ་གང་། ཨ་རུ་ར་གསེར་མདོག་ཞོ་བཞི། གླ་རྩི་ཞོ་ལྔ། ར་ཁྲག་ནག་པོ་ཞོ་ལྔ་རྣམས་དང་། པདྨོ་མར་ཁྲ་བར་གཤོག་ཕྲལ་བ་བཅུ་གཅིགརྒྱ་ཚ་ཞོ་ཕྱེད། པི་པི་ལིང་མ་ཉམས་པ་རྡོག་པོ་གསུམ། ཤིང་དངར་སྲན་མ་ཙམ། སྡིག་སྲིན་ཐུན་བཟང་བ་གསུམ་གྱི་བོངས། ལྕམ་བུ་ཐུན་ལྔ། གཟེ་མ་ཐུན་ལྔ། རྨ་བྱའི་གདོངས་གསུམ། རུས་སྦལ་དང་། པིར་གྱི་རུས་པ་ཞོ་རེ། དེ་རྣམས་ཞལ་ཤེས་ལྟར་ཞིབ་ཏུ་བཏགས་ལ། ཙན་དན་མར་ཁུས་མགོ་བསྡུས་པའི་རིལ་བུ་སྲན་ཆུང་ཙམ་རེ་རེ་ནངས་རེ་བཞིན་བརྟེན། རླུང་ལ་འབད་པས། ནད་རྣམས་རང་སྦྱོངས་སུ་འབྱུང་ཞིང་། སོས་པར་འགྱུར་ངེས་སོ། ། འདིར་ནི་རགས་པའི་ཉེ་བར་མཁོ་བ་ཅི་རིགས་སུ་བྲིས་པ་སྟེ། དེ་ལས་གཞན་ཡང་རིག་པའི་མདའ་ཡིས་བསྣུན་པར་བྱའོ། ། འདི་དག་གོང་དུ་དགེ་སློང་གཙང་མས་ཟིན་བྲིས་སུ་བྱས་འདུག་པ་ལ་གཞི་བྱས་ཤིང་། མ་འཐུས་པ་ཁ་ཤས་མཚམས་སུ་བབ་པར་བསྒྲིགས་ཏེ། ལྷ་བཙུན་ཆོས་ཀྱི་རྗེའི་བཀས་བསྐུལ་བ་ལས། འབྲི་གུང་པ་རིན་ཆེན་ཕུན་ཚོགས་ཆོས་ཀྱི་རྒྱལ་པོས། རུ་ཚལ་ཕོ་བྲང་དུ་བྲིས་པ་འདིས་ཀྱང་འགྲོ་བའི་དོན་དུ་གྱུར་ཅིག། ། །ལན་གཅིག་ཞུས་སོ། མཌྒལམ།